b'\n_START_ARTICLE_\nMick Glossop\n_START_SECTION_\nBiografi\n_START_PARAGRAPH_\nGlossop hadde bakgrunn fra sm\xc3\xa5 bandprosjekter og et kortvarig universitetsopphold innen elektronikk da hans musikalske karriere startet. I 1970 ble han forespurt om \xc3\xa5 v\xc3\xa6re assisterende lydtekniker i  Wessex Studios under innspillingen av \xc2\xabLizard\xc2\xbb, som var det tredje i rekken av King Crimson. Etter denne jobben var han assisterende lydtekniker p\xc3\xa5 flere innspillinger av The Moody Blues, Georgie Fame, Alan Price og Stevie Wonder f\xc3\xb8r han omsider flyttet til Nova Studios i Marble Arch i 1972. Her fortsatte han med samme jobb med band og artister som Joe Cocker, The Sweet, Paul Ryan, Jade Warrior og Billie Davis for etterhvert \xc3\xa5 bli forfremmet til lydtekniker._NEWLINE_I 1973 fikk Glossop tilbud om et \xc3\xa5rs engasjement som lydtekniker i Montr\xc3\xa9al, hvor han ble kjent med den franske delen av musikkindustrien. Som f\xc3\xb8lge av dette fikk han i 1974 et tilbud fra det fransk\xe2\x80\x93canadiske bandet Offenbach om \xc3\xa5 mikse musikken p\xc3\xa5 deres dokumentarvideo fra Frankrike, som var regissert av den kjente franske regiss\xc3\xb8ren Claude Faraldo. I 1975 var han tilbake i Europa og ble siden tilbudt jobben som lydteknikersjef hos Virgin Records og deres studio  The Manor i Oxfordshire. _NEWLINE_Etter ombyggingen av studioet fikk han muligheten til \xc3\xa5 arbeide med Mike Oldfield, Mott The Hoople, Kiki Dee, David Bedford, Tangerine Dream og Gong, noe som siden ledet han til arbeider med Van Morrison og Frank Zappa. Gjennom Peter Bardens, som var en tidligere keyboardist i Van Morrison, ble han ogs\xc3\xa5 forespurt om \xc3\xa5 v\xc3\xa6re medprodusent i Camels utgivelse \xc2\xabBreathless\xc2\xbb i 1978._NEWLINE_\xc3\x85ret etter dro Glossop til det nybygde studioet The Townhouse i London, som p\xc3\xa5 den tiden ble regnet som et av verdens beste innspillingsstudio. I 1980 forlot likevel Virgin Records og startet som frilanser hvor han arbeidet med flere prosjekter som blant andre 15 album med Van Morrison,  utgivelsen \xc2\xabJoe\xe2\x80\x99s Garage\xc2\xbb av Frank Zappa, fire album med Lloyd Cole, \xc2\xabMagic\xc2\xbb av Ian Gillan, \xc2\xabMaking Contact\xc2\xbb av UFO, \xc2\xabThe Whole Of The Moon\xc2\xbb og \xc2\xabThis Is The Sea\xc2\xbb av The Waterboys, \xc2\xabNever Loved Elvis\xc2\xbb og \xc2\xabThe Size Of A Cow\xc2\xbb av The Wonderstuff, nummer \xc3\xa9n\xe2\x80\x93singelen, \xc2\xabDizzy\xc2\xbb av samme gruppe, og \xc2\xabThe Happy Club\xc2\xbb av Bob Geldof. Som f\xc3\xb8lge av suksessen fra disse utgivelsene har Glossop anskaffet sitt eget studio hvor han har jobbet siden. Innen filmindustrien har Glossop for \xc3\xb8vrig v\xc3\xa6rt musikkansvarlig for filmen \xc2\xabThe 51st State\xc2\xbb, med Samuel L. Jackson i hovedrollen.'